送趙端行
作者：薛師石
朝代：宋

paragraphs: 紛紛帝族貴，欽茲神秀門。
永嘉分奕葉，甚盛二枝蕃。
吾友天樂翁，實惟游之孫。
身雖羈旅盡，詩則騷雅存。
姪行有科第，作尉期高騫。
是曰提刑後，令聞方騰喧。
大心欲圖南，小枝不在言。
十年相聚首，偉論孰敢援。
交比鮑叔知，志許諸葛論。
分携乃明發，念我守故園。
君往夫差國，不遣吳水渾。
陸靜翫蟾彩，江清烹鮈豚。
邑宰話鄉曲，官廨如荒村。
昂藏信多暇，時憶朋友樽。
窮達委天命，守道無競奔。
會當春風吹，梅實衆花繁。